Հայ Եկեղեցւոյ Համաշխարհային երիտասարդաց միաւորման նախաձեռնութեամբ կազմակերպուած երիտասարդաց հաւաքը, որ անցեալ շաբաթ տեղի ունեցաւ Ծաղկաձորի մէջ, երէկ հասաւ իր աւարտին։ Եզրափակիչ փուլը նախատեսուած էր Երեւանի Ս. Գրիգոր Լուսաւորիչ Մայր Տաճարին մէջ։ Պայծառակերպութեան տաղաւարին զուգադիպեցաւ երիտասարդաց հաւաքի եզրափակիչ փուլը։ Այս առթիւ հանդիսաւոր Ս. Պատարագ մատուցուեցաւ աշխարհի չորս ծագերէն համախմբուած երիտասարդներուն մասնակցութեամբ։ Ուխտի Ս. Պատարագին երիտասարդաց հաւաքի մասնակիցներուն առընթեր ներկայ գտնուեցան նաեւ հոծ թիւով հաւատացեալներ։ Երէկուան Ս. Պատարագին նախագահեց Ամենայն Հայոց Տ.Տ. Գարեգին Բ. Կաթողիկոսը, որ իր օրհնութիւնները փոխանցեց երիտասարդներուն։ Պատարագիչն էր Հիւսիսային Ամերիկայի Արեւմտեան թեմի առաջնորդ Տ. Յովնան Արք. Տէրտէրեան, որ միեւնոյն ժամանակ Հայ Եկեղեցւոյ Համաշխարհային երիտասարդաց միաւորման հոգեւոր պատասխանատուն է։